Dotnuvėlė
Dotnuvėlė – upė Vidurio Lietuvoje, Kėdainių ir Radviliškio rajonuose, Nevėžio dešinysis intakas. Ištakos netoli Baisogalos. Teka pietryčių kryptimi per Skėmius, Gudžiūnus, Akademiją, Dotnuvą (netoli jos įkurtas Dotnuvėlės kraštovaizdžio draustinis). Įteka į Nevėžį Kėdainiuose, 59 km nuo žiočių. Intakai: kairieji – Stabė, Trasinė; dešinieji – Rimšupys, Virgupis, Srautas, Lielupys, Kačupys. Slėnis 350–500 m pločio. Aukštupio vaga sureguliuota. Sausomis vasaromis vietomis vidurupis ir intakai išdžiūsta, žiemą dažnai užšąla iki dugno. Srovės greitis 0,2-0,9 m/s, vidutinis nuolydis 121 cm/km. Keturiose vietose patvenkta: ties Pilioniais (Mantviliškio tvenkinys, 75 ha), Bokštais, Dotnuva (Akademijos tvenkinys, 35 ha) ir Kėdainiais (5 ha). Anksčiau upė vadinosi Dotnava. Jos etimologija neaiški, siejama su indoeuropietiška šaknimi *dā- („skystas, takus, tekėti“) bei su ja susiję skr. दानु = IAST: dānu („skystis, varvėjimas, rasa“), av. dā-nu- („upė, srovė“), oset. дон („vanduo, upė“), taip pat vediniai arm. tamuk („drėgnas, šlapias“), het. dame(n)k- („apie pliaupiantį lietų“). Baltų kalbų vandenvardžiai, prasidedantys da-, do-, gali būti taip pat šios šaknies variacijos. Dotnuvėlės tvenkinys Kėdainių Centriniame parke Dotnuvėlė ties Babėnų pakraščiu Dotnuvėlė ties Pilioniais Dotnuvėlė ties Dotnuva